Kun on kyse maaseudun kehittämisohjelmasta, jonka jäsenvaltio ja komissio ovat hyväksyneet ja jossa säädetään luonnonhaittakorvausten myöntämiseksi suureläinyksikköinä ilmoitetusta eläintiheyden kriteeristä, jonka tarkoituksena on rajata karjan tiheys rehualoilla, jotta vältetään ali- ja ylilaiduntamisen ilmiöt, kansallisilla viranomaisilla on siten velvollisuus paikalla tehdyissä tarkastuksissa määrittää eläintiheyden kriteeri laskemalla tilalla tarkastuskäynnin hetkellä olevat eläimet sen tarkastamiseksi, onko tätä kriteeriä noudatettu yksittäistapauksessa, ja näin ollen hallinnollisista tarkastuksista ilmi käyvien tietojen tukemiseksi.

Vaikka tukien ja palkkioiden myöntämistä koskevissa Euroopan unionin säännöissä ei nimenomaisesti velvoiteta jäsenvaltioita ottamaan käyttöön erityisiä valvontatoimenpiteitä ja valvontaa koskevia yksityiskohtaisia sääntöjä, on todettava, että asetuksen N:o 1698/2005 soveltamista koskevista yksityiskohtaisista säännöistä maaseudun kehittämisen tukitoimenpiteitä koskevien tarkastusmenettelyjen ja täydentävien ehtojen täytäntöönpanon osalta annetun asetuksen N:o 65/2011 14 artiklan 2 kohdassa velvoitetaan jäsenvaltiot toteuttamaan paikalla tehtäviä tarkastuksia, jotka koskevat kaikkia tuensaajan sitoumuksia ja velvoitteita, jotka on tarkastuskäynnin aikana mahdollista tarkastaa, mukaan lukien kansallisesta oikeudesta johtuvat sitoumukset ja velvoitteet.

Jäsenvaltiot voivat lähtökohtaisesti suorittaa asetuksen N:o 1698/2005 soveltamista koskevista yksityiskohtaisista säännöistä maaseudun kehittämisen tukitoimenpiteitä koskevien tarkastusmenettelyjen ja täydentävien ehtojen täytäntöönpanon osalta annetun asetuksen N:o 65/2011 12 artiklassa ja sitä seuraavissa artikloissa säädettyjä paikalla tehtäviä tarkastuksia samanaikaisesti eläinten tunnistamiseen tai nautaeläinpalkkioihin liittyvien paikalla tehtävien tarkastusten kanssa siltä osin kuin kaksi edellytystä – ensinnäkin edellytys, että viimeksi mainitut ovat asetuksen N:o 65/2011 4 artiklan 4 kohdassa tarkoitettuja unionin säännöissä säädettyjä maataloustukia koskevia tarkastuksia, ja toiseksi edellytys, että ne voidaan suorittaa samanaikaisesti kuin kyseisen asetuksen 12 artiklassa ja sitä seuraavissa artikloissa säädetyt tarkastukset – täyttyvät.

Jälkimmäisen edellytyksen osalta mitään asetuksen N:o 65/2011 säännöksistä ei voida tulkita sillä tavoin, että siinä tapauksessa, että hallinnolliset tarkastukset suoritetaan käyttämällä luotettavasta tietokannasta peräisin olevia tietoja, kyseisen asetuksen mukaiset paikalla tehtävät tarkastukset eivät enää ole tarpeen. Tällainen tulkinta olisi nimittäin vastoin paikalla tehtävien tarkastusten tavoitetta, jona on tarkastaa jäsenvaltioiden laatimiin tietokantoihin sisältyvien tietojen paikkansapitävyys asetuksen N:o 65/2011 15 artiklan 3 kohdan ja asetuksen N:o 73/2009 täytäntöönpanoa koskevista yksityiskohtaisista säännöistä mainitussa asetuksessa säädettyjen viljelijöiden suorien tukien järjestelmien mukaisten täydentävien ehtojen, tuen mukauttamisen ja yhdennetyn hallinto- ja valvontajärjestelmän osalta sekä asetuksen N:o 1234/2007 täytäntöönpanoa koskevista yksityiskohtaisista säännöistä viinialalle säädetyn tukijärjestelmän mukaisten täydentävien ehtojen osalta annetun komission asetuksen N:o 1122/2009 42 artiklan mukaisesti.

Sen kysymyksen osalta, voidaanko nautaeläinten tunnistamiseen tai nautaeläinpalkkioihin liittyvillä tarkastuksilla valvoa luonnonhaitta-alueiden viljelijöille tarkoitettuja luonnonhaittakorvauksia koskevissa säännöissä vahvistetun eläintiheyttä koskevan kriteerin noudattamista, asetuksen N:o 1698/2005 soveltamista koskevista yksityiskohtaisista säännöistä maaseudun kehittämisen tukitoimenpiteitä koskevien tarkastusmenettelyjen ja täydentävien ehtojen täytäntöönpanon osalta annetun asetuksen N:o 1975/2006 5 artiklan 2 kohdasta, jonka sanamuoto vastaa asetuksen N:o 65/2011 4 artiklan 4 kohdan sanamuotoa, ilmenee, että luonnonhaittakorvauksiin kohdistuvat paikalla tehtävät tarkastukset ja muut unionin säännöissä säädetyt maataloustukia koskevat tarkastukset on ”mahdollisuuksien mukaan” tehtävä samanaikaisesti. Tästä seuraa, että periaatteessa on mahdollista, ettei kaikissa tapauksissa voida suorittaa luonnonhaittakorvauksiin kohdistuvia paikalla tehtäviä tarkastuksia ja muita unionin säännöissä säädettyjä maataloustukia koskevia tarkastuksia samanaikaisesti; yhteiset tarkastukset eivät ole ehdoton sääntö, vaan pelkkä mahdollisuus, josta voidaan poiketa.

(ks. 59, 60, 68, 69 ja 71 kohta)